作者:劉禹錫
標題:有獺吟
內容:有獺得嘉魚，自謂天見憐。先祭不敢食，捧鱗望青玄。人立寒沙上，心專眼悁悁。漁翁以為妖，舉塊投其咽。呼兒貫魚歸，與獺同烹煎。關關黃金鶚，大翅搖江煙。下見盈尋魚，投身擘洪連。攫拏隱鱗去，哺雛林嶽巔。鴟烏欲伺隙，遙噪莫敢前。長居青雲路，彈射無由緣。何地無江湖，何水無鮪鱣。天意不宰割，菲祭徒虔虔。空餘知禮重，載在淹中篇。